贈許邦基
作者：釋德洪
朝代：宋

paragraphs: 邦基今年方十九，美如濯濯春月柳。
龍章鳳姿絕世無，金馬玉堂如故有。
酒闌愛捉玉麈尾，玉色正同批誥手。
高燒銀燭擁新粧，看君落筆龍蛇走。
欲驅清景入秀句，萬象奔趨不敢後。
人疑錦繡纒肺腸，不然筆端應有口。
謫仙風流今復見，況亦彷彿外塵垢。
但恐功名纒縛人，未放青山掛窗牖。